RESOLUCIÓN do 24 de maio de 2022 de modificación da Resolución do 5 de abril de 2022 pola que se aproban as bases reguladoras para a selección de empresas e proxectos, en réxime de concorrencia competitiva, que participarán no programa do Polo de aceleración do sector dos videoxogos, financiado ao 100 % no marco do eixe REACT-UE do programa operativo Feder Galicia 2014-2020 como resposta da Unión Europea á pandemia da COVID-19, e se procede á súa convocatoria para o ano 2022 (código de procedemento CT207J).
Axencia Galega das Industrias Culturais — III. Outras disposicións — 02/06/2022

O 11 de maio de 2022 publicouse no DOG núm. 91 a Resolución do 5 de abril de 2022 pola que se aproban as bases reguladoras para a selección de empresas e proxectos que participarán no programa de desenvolvemento do Polo de aceleración do sector dos videoxogos para impulso do sector, ao abeiro do programa susceptible de financiamento ao 100 % no marco do eixe REACT-UE do programa operativo Feder Galicia 2014-2020 como resposta da Unión Europea á pandemia da COVID-19, e se procede á súa convocatoria, en réxime de concorrencia competitiva, para o ano 2022.
A Resolución do 5 de abril de 2022 establecía no seu artigo 3, parágrafo 1, que «O programa está dirixido a proxectos emprendedores, polo que as beneficiarias deberán ser novas empresas, físicas ou xurídicas, con menos de 10 meses de existencia, desde o seu inicio de actividade en calquera dos ámbitos da cadea de valor da industria dos videoxogos e contidos interactivos, con sucursal ou oficina permanente na Comunidade Autónoma de Galicia ou nun Estado membro da UE ou que forme parte do acordo que establece a Área Económica Europea e que desenvolvan a súa actividade habitual en Galicia».
Dada a singularidade do sector e para permitir unha maior concorrencia, considérase que esta antigüidade debe ser máis ampla, o que permitiría aumentar o espectro de participantes nela coa finalidade de garantir unha maior competitividade do mercado, aceptando a participación, no proceso subvencional, de entidades que no momento de presentación das solicitudes teñan unha antigüidade de menos de 24 meses en lugar dos 10 meses previstos, abríndoas a un abano máis grande de participación.
Polo tanto, na convocatoria de referencia, esta modificación ten o obxecto permitir que as entidades beneficiarias no momento de presentación das solicitudes teñan unha antigüidade de menos de 24 meses.
Consecuentemente con todo o anterior,
Artigo 1. Modificación da Resolución do 5 de abril de 2022 pola que aproban as bases reguladoras para a selección de empresas e proxectos, en réxime de concorrencia competitiva, que participarán no programa do Polo de aceleración do sector dos videoxogos, financiado ao 100 % no marco do eixe REACT-UE do programa operativo Feder Galicia 2014-2020 como resposta da Unión Europea á pandemia da COVID-19, e se procede á súa convocatoria para o ano 2022 (código de procedemento CT207J)
Modifícase o parágrafo 1 do artigo 3, referido aos requisitos das entidades beneficiarias, que queda redactado como segue:
«1. O programa está dirixido a proxectos emprendedores, polo que as beneficiarias deberán ser novas empresas, físicas ou xurídicas, con menos de 24 meses de existencia, desde o seu inicio de actividade en calquera dos ámbitos da cadea de valor da industria dos videoxogos e contidos interactivos, con sucursal ou oficina permanente na Comunidade Autónoma de Galicia ou nun Estado membro da UE ou que forme parte do acordo que establece a Área Económica Europea e que desenvolvan a súa actividade habitual en Galicia».
Artigo 2. Corrección de erros materiais
Procédese á corrección dos seguintes erros materiais.
2.1. Na páxina 28005 do Diario Oficial de Galicia número 91, do mércores 11 de maio de 2022, no artigo segundo, parágrafo 1, onde di: “(código de proxecto 2020 00001)”, debe dicir: “(código de proxecto 2021 00001)”
2.2. Na páxina 28008 do Diario Oficial de Galicia número 91, do mércores 11 de maio de 2022, no artigo 4, parágrafo 1, onde di: «código de proxecto 2021 0001», debe dicir: «código de proxecto 2021 00001».
Disposición adicional única. Prazo de presentación das solicitudes
O prazo de presentación das solicitudes será dun mes desde a publicación da modificación. Este novo prazo non afectará a admisibilidade das solicitudes xa presentadas, que non terán que ser presentadas de novo.
Disposición derradeira única. Entrada en vigor
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 24 de maio de 2022